
Omnes  fere  Medici  qui  de  hoc  morbo  scripse- 
runt, in  duas  diviserunt  species ; Peripneumoni- 
am  nempe  et  Pleuritidem.  Duae  species  multis 
quidem  signis  differunt,  sed  quoniam  ambae  haud 
raro  eundem  simul  mortalem  afficiunt,  et  curan- 
tur eadem  ratione,  non  videtur  necessarium  de 
utraque  separatim  disserere,  praesertim  in  hujus- 
modi disputatione,  in  qua  neque  abesse  quicquam 
debet,  neque  redundare. 

DEFINITIO. 

Pneumonia  a Culleno  definitur : “ Pyrexia, 
dolor  in  quadam  thoracis  parte,  respiratio  difficilis, 
tussis.”  Signa  quae  in  hac  brevi  definitione  me- 
morantur, utrisque  formis  communia  sunt,  neque 

••  ' 'V* 

per  se  morbi  naturam  satis  explicant.  Ne  autem 
absit  quicquam  cognitu  utile,  luculentissime 
aperit  Cullenus,  quibus  signis  utraque  forma 
cognoscatur. 

Peripneumonia  seu  Pulmonitis  ab  eo  definitur : 
“ Pneumonia  pulsu  non  semper  duro,  aliquando 
molli ; dolore  thoracis  obtuso  ; respiratione  sem- 
per difficili,  saepe  non,  nisi  trunco  corporis  erecto, 
exercenda ; faciei  tumidae  colore  purpureo  ; tussi 
plerumque  humida,  saepe  cruenta.”  Ab  eodem 
definitur  Pleuritis : “ Pneumonia  pulsu  duro ; do- 
lore plerumque  lateris  pungente,  sub  inspiratione 
praesertim  aucto ; decubitu  in  latus  molesto,  tussi 
dolentissima,  initio  sicca,  postea  humida,  saepe 
cruenta.” 

Hae  definitiones,  quippe  cum  signa  utrique 
formae  propria  complectantur,  utilissimae  sunt; 

ideoque  dignae  quae  memoria  teneantur. 

SIGNA. 

Pneumonia  incipiente,  horror  vicissimque 
calor,  corpus  percurrunt.  Urgent  simul  alia  ma- 
la quae  febris  incipiens  affert.  Pulsus  cordis  sunt 
plerumque  celeres,  validi  et  duri.  Nonnunquam, 
brevi  post  morbi  accessionem,  adeo  concitantur 
arteriae,  ut  sexagesima  horae  parte,  centies  et 
quinquagies  micant,  et  prae  nimio  sanguinis  im- 
petu in  cerebro,  aeger  gravissimo  dolore  afficitur, 
etiamque  delirio.  Alias  autem  morbus  non  tanta 
vi  mortales  adoritur  ; atque  non  solum  initio  sed 
etiam  progressu,  pulsu  arteriarum  minus  duro, 
imo  aliquando  molli  insignitur. 

Eodem  fere  tempore  aeger,  spirandi  difficultate 
urgeri  incipit,  itemque  vexari  dolore  et  tussi. 
Dolor  in  aliqua  thoracis  parte,  modo  sub  osse 
pectoris  sentitur,  modo  inter  scapulas.  Alias  in 
una  tantum  parte  inhaerit,  eaque  perexigua  ; alias 
latius  sese  diffundit.  Quibusdam  aegris,  in  eadem 
parte  manet ; in  aliis,  subinde  pertendit  ad  hu- 
merum, aut  os  pectoris,  aut  claviculam  ; saepis- 
sime autem  in  alterutro  latere  est,  media  prope 
parte  costae  sextae  vel  septimae.  Dolor,  si  ex  pul- 

monis  inflammatione  oriatur,  obtusior  est ; atque 
in  dolente  parte  aeger  persentit,  uti  putat,  onus 
et  angustiam  : sin  plane  ex  imflammatione  nasca- 
tur, acutus  est  admodum,  atque  quoties  aeger 
spiritum  in  pulmone  haurit,  sicque  distendit  in- 
flammatam membranam,  plurimum  intenditur. 
Dolor  contra  obtusior  quem  movet  pulmonis  in- 
flammatio, tum  maxime  augetur,  ubi  spiritus 
redditur.  Utri  que  dolores,  ubi  medis  parti  sextae 
septimaeve  costae  subhaerent,  graviores  sunt  quam 
ubi  aliis  partibus.  Spirandi  difficultas  in  aliis  aegris 
major,  in  aliis  minor  est,  prout  pulmo  aut  pleura  in- 
flammatione afficitur.  Neque  enim  vero  aequa- 
lis est,  in  omni  corporis  situ.  Augetur,  ubi 
aeger  in  sanum  latus  decumbit.  In  quibusdam 
autem,  seu  situ  seu  vi  inflammationis  adeo  magna 
est,  ut  neutri  lateri  incumbere  possint ; et  ne  suffo- 
catione pereant,  coguntur  perpetuo  lecto  residere, 
trunco  corporis  paululum  proclinato.  Hoc  morbo 
aegri  semper  tussi  vexantur  : ubi  pleurae  insidet 
inflammatio,  tussis  initio  plerumque  sicca  est ; 
ubi  pulmoni,  humida.  Procedente  vero  pleura1 
inflammatione,  humida  fere  fit,  et  serius  ocius 
cum  in  pleuritide,  tum  in  pulmonitide,  emolitur 
humorem,  in  quo  exiguae  sanguinis  striae  inter- 

mistae  observantur.  Aliquando  aegrum  urget 
tussis  sicca,  quae  nihil  prorsus  emollitur,  dum  ad- 
hibita efficacissima  medicamenta  et  remedia  fue- 
rint. Increscente  pulmonis  inflammatione,  oculi 
turgescunt ; plus  solito  prominent ; simulque  san- 
guine suffusi,  rubescunt  praeter  solitum.  Eodem 
tempore,  livescunt  labia,  atque  cum  lingua,  tum 
fauces  internae,  aspera  et  subfusca  videntur.  In 
utrisque  Pueumoniae  formis,  alvus  varia  est,  sed 
plerumque  tarda  et  astricta.  Initio,  urina  parca, 
tenuis  et  perlucida,  postea  subrubra  redditur,  at- 
que frigescens  deponit  lateritium  sedimentum ; 
praesertim  si  inflammatio  in  eo  sit,  ut  discutiatur, 
et  in  salutem  desinat. 

Sin  inflammatio,  sive  pulmonis  sive  pleurae, 
paucis  diebus  non  vel  sponte  vel  medicina  digeri- 
tur, omnia  in  pejus  abeunt.  Perpetua  vigilia 
aeger  premitur,  vires  fatiscunt,  urget  impatibilis 
angor.  Frigidi  sudores  in  fronte  temporibns- 
que  oriuntur.  Intumescunt  membrorum  extrema. 
Devincit  membra  sopor.  Mente  non  constat 
aeger.  Subsultus  supervenit  nervorum,  demum- 
que  mors  miseriarum  quietem  affert. 

Nequaquam  autem  semper  in  mortem  abit  hic 
morbus.  Secundo  interdum  die,  nonnunquam 

serius,  raucum  copiosum  albidum  satisque  spis- 
sum, sine  magno  molimine,  expectorat  aeger  ; et 
uno  alterove  post  die,  humorem  spumosum,  exi- 
guis striis  sanguinis  intermixtum,  et  hoc  modo 
morbo  liberatur. 

CAUS,E. 

Hactenus  diximus  quibus  notis  Pneumo- 
nia cognoscatur  ; nunc  explicabimus  unde  in 
eam  proclives  mortales  redduntur ; quibus  causis 
excitatur ; et  quas  eam  sustineat,  seu  communis 
stipes  sit,  unde  enascantur  omnia  mala  quas 
aegros  urgent. 

Prcedisponentes  Causae,  seu  quibus  ad  morbum 
proni  mortales  redduntur,  sunt  omnia  quae  corpus 
implent,  supra  quem  modum  postulet  prospera  va- 
letudo ; quae  fibras  musculosas  cordis  et  arteria- 
rum justo  aptiores  faciunt,  ut  levibus  stimulis 
admotis  sese  contrahant  vel,  medicorum  lingua, 
plenitudinem  inducunt. 

Corpora  mortalium  supra  modum  implent,  ni- 
mius carnis,  vini,  cerevisiaeque  usus ; ignavia ; artes 
sedentariae  ; animus  curis  vacuus,  qui  nec  studio 
literarum  accenditur,  nec  spe  ardet ; neque  honoris 
cupidine,  fama  aut  invidia  vexatur ; parca  cutis 

exhalatio,  alviis  tarda,  somnus  nimius,  frequentes 
nec  requisitae  sanguinis  detractiones  ; et  si  quae  si- 
milia. 

Excitantes  Causae,  seu  quae  in  opportunis  cor- 
poribus morbum  de  quo  tractamus,  excitant ; aut 
faciunt,  ut  pulmones  sanguine  nimis  impleantur  ; 
aut  impediunt,  ne  sanguis  quamvis  modicus 
per  eos  expedite  transmittatur. 

Primi  generis  est  frigus  cum  humore,  praeser- 
tim corpori  supra  modum  calenti  admotum  ; hac 
enim  causa  exhalatio  cutis  reprimitur ; atque 
. sanguis  a corporis  superficie  aversus,  in  aliquam 
partem  internam,  nimia  copia  repellitur. 

Sanguis  vero  sic  a summa  cute  repulsus,  non 
eundum  in  omnibus  hominibus  locum  petit, 
neque  eosdem  in  omnibus  morbos  concitat,  sed 
alios  aliis  morbis  afficit,  pro  aetate,  sexu,  vel  corporis 
totius  ejusve  partium  proprietatibus.  In  pro- 
vectis autem  aetate  et  sanguine  plenis,  nullus  hac 
causa  morbus  saepius  oritur,  quam  pulmonum  pleu- 
raeve  inflammatio. 

Pulmones  autem  fortasse  non  solum  detrimen- 
tum capiunt  a plenitudine  sanguinis  in  eos  a su- 
perficie corporis  frigore  repulsi,  sed  etiam  a materia 
nociva  in  eos  cum  sanguine  delata  ; quam  com- 

moda  valetudine,  arteriarum  ramuli  qui  patent iu 
summum  cutem,  a sanguine  separare  solent,  et 
corpore  exhalare.  Exhalatione  vero  frigore  sup- 
pressa, ha2C  materia  cum  sanguine  commixta,  in 
pulmones  defertur,  et  forsitan  cum  plenitudine 
ad  eorum  inflammationem  excitandam  conducit. 

Observatu  dignum  est,  frigus  cuti  admotum,  mul- 
to plus  ad  Pneumoniam  concitandam  valere,  uhi 
simul  aer  frigidus  in  pulmones  spiritu  adducitur; 
non  solum  enim  exhalationem  ex  arteriarum  ra- 
mulis, qui  in  vesiculas  fistulasque  pulmonum  pa- 
tent minuendo,  sed  et  arterias  ipsas  debilitando, 
adeo  ut  sanguinem  tanta  copia  propellere  neque- 
ant, quanta  in  ipsas  impellitur  ; atque  sic  duplice 
modo  ad  pulmonum  plenitudinem  augendam 
confert.  Magna  vis  caloris  subito  admota ; ani- 
mi concitationes  ; meri  intemperantia ; ingluvies  ; 
violens  exercitatio,  et  omnia  qualiacunque  moli- 
mina, eadem  ratione  morbum  aliquando  excitant. 

Secundum  genus  causarum  Pneumoniam  con- 
citantium, omnia  comprehendit  quibus  obstatur, 
ne  per  pulmones  sanguis  libere  transeat.  Hu- 
jusmodi sunt  vociferatio,  concentio,  conclamatio 
strenua  et  frequens,  vehementes  musicorum  orga- 
norum inflationes,  tussis  vehemens,  crebra,  et 

longa  ; ventriculus  cibo  potuve  gravatus,  septique 
transversi  descensum  sic  impediens ; praevalidi 
nisus,  ad  quas  faciendas  opus  est  ut  magna  vis 
aeris  in  pulmones  hauriatur,  et  hausta  contineatur 
justo  diutius. 

Causarum  quas  memoravimus  complures,  ve- 
lut  ingurgitatio,  tussis  vehemens,  concitati  animi 
motus,  molimina  seu  nisus  praevalidi,  organorum 
musicorum  inflationes,  vociferatio,  cantus,  concla- 
matio, non  solum  cor  et  arterias  incitando,  sangui- 
nem justo  velocius  et  copiosius  in  pulmones  im- 
pellunt ; sed  etiam  pulmones  impediendo,  ne 
spiritum  copia  aut  temporibus  aequaliter  acci- 
piant et  reddant;  aut  septum  transversum  in- 
ter spiritum  hauriendum,  ne  facile  et  satis  de- 
scendat,— obstant  quo  minus  per  has  sanguis  trans- 
mittatur. 

Proxima  Causa  est  pleurae  vel  pulmonum  in- 
flammatio. 

DIAGNOSIS. 

Pneumonia  dignoscitur  a Gastritide,  pos- 
terioris ardore  et  dolore  auctis  dum  premitur,  in 
ventriculum  ingestis  quibuslibet,  his  protinus  re- 

jcctis,  et  pyrexia  typhoidea.  Distinguitur  ab 
Hepatitide,  decubitu,  in  posteriori,  in  latus  sanum 
difficili,  dolore  dum  premitur  aucto,  singultu  et 
partis  situ,  tusse  primum  nec  urgente. 

Dignoscitur  a Catarrho  gravi,  dolore  in  hoc  in- 
spiratione plena  minime  aucto,  et  signis  pyrexia 
levioribus.  Distinguitur  a Rheumatismo  mus- 
culorum intercostalium,  dolore  in  hoc  aucto,  quum 
truncus  corporis  sinistrorsum  et  ^dextrorsum  incli- 
natur : a typho  incipiente,  pulsu  viribusque  im- 
minutis, et  depressione  fibrili,  in  febre  idiopathica 
semper  notabili. 

RATIO  SIGNORUM. 

- • j i V.  . fi  1 Ut  v *•  4i'-’ 

Proximum  est  ut  paucis  exponamus  mala 
quibus  premuntur  mortales,  quorum  pleura  aut 
pulmones  inflammatione  urgentun 

Febris  Ardens. — Omnia  signa  fere  inflamma- 
tionis in  partibus  maxime  vitalibus  communia 
sunt.  Oriuntur,  ut  videtur,  ex  irritatione  quam  per 
nervos,  cor,  et  arterias  ad  totum  corpus  vis  inflam- 
mationis communicat ; neque  enim  desinunt  aut 
remittunt,  priusquam  insanitatem  abiit  inflamma- 
tio. Si  vero  pars  inflammata  abscedat,  neque  pure 

ex  abecssu  effuso  sanescat,  febris  abit  in  hecticam, 
et  lenta  tabe  aegrum  consumit. 

Spirandi  Difficultas. — Ubi  pulmones  inflam- 
matione urgentur,  aeger  laboriose  spirat,  eo  quod 
arteriis  venisque  pulmonum  nimio  sanguine  dis- 
tentis ; vasa  quae  spiritum  hauriunt  adeo  compri- 
muntur, ut  singulis  vicibus  necessariam  animae 
molem  accipere  nequeant. 

Dolor  quoties  inflammatione  capta  pleura, 
pungens  et  admodum  acutus  est : quia  prae  densi- 
tate haec  membrana  non  permittit,  ut  vasa  inflam- 
mata et  sanguine  oppleta  facile  turgescant : quo 
fit,  ut  nervi  cum  contento  sanguine  tum  resis- 
tente membrana  graviter  compressi,  vehementis- 
sime doleant.  Dolor  tum  maxime  exasperatur, 
ubi  aeger  in  pulmones  trahit  spiritum,  et  sic  pleu- 
ram et  pulmonum  et  costarum  distendit. 

Ubi  vero  inflammatione  laborant  pulmones, 
dolor  obtusus  est ; quia  his  inest  spongiosa  molli- 
tudo, vasis  inflammatis  facilius  cedens,  neque 
committens,  ut  horum  nervi  multum  compriman- 
tur. 

Tussis. — Tali  solcrtia  humanum  corpus  finxit 
Herum  Opifex,  arteque  tam  divina  fabricatus  est, 

ut  omnes  partes  ad  totius  miro  consensu  incolu- 
mitatem conducant. 

Hunc  partium  ad  corporis  totius  sanitatem'  con- 
servandam restaurandamque  consensum,  quot 
modis  pulmones  ostendunt  et  testantur  ? Quod 
autem  maxime  ad  rem  attinet ; quotiescunque 
obstatur,  quo  minus  per  pulmones  transeat  san- 
guis, aut  horum  fistulas  vesiculasque  ad  spiritum 
hauriendum  aptas  mucus  opplet,  musculi  laryngis 
sicut  auxiliantes,  navant  operam  pulmonibus : at 
per  se,  ad  levandum  impotentibus,  musculi  inter- 
costales et  septi  transversi,  vehementiores  motus 
incipiunt  neque  intermittunt ; donec  mucus  ejicia- 
tur, pulmonumque  vasa  expeditius  transmittant 
sanguinem. 

Facies  Purpurea. — Hujus  est  causa  cocci- 
neus color  sanguinis ; oritur  a sanguine  impedito 
quo  minus  a capite  ad  cor  redeat. 

Stria  Sanguinis , — plerumque  secretae  sunt  a 
systemate  capillari ; si  ex  arteriis  ruptis,  denunci- 
ant  magnam  vim  imflammationis,  et  in  magno 
periculo  versari  aegrum. 

Decubitus  in  Latus  molestus. — Ubi  pulmones 
occupat  inflammatio,  persaepe  ; ubi  pleuram,  fere 
semper,  misero  aegr  omolestus  est ; ubi  utrosque 

simul  pulmones  urget  inflammatio,  aiger  in  neu- 
trum latus,  sine  molestia  decumbere  potest ; quia 
pulmo  lateris  in  quod  decumbit,  partim  altero 
pulmone  mediastinum  degravante,  partim  conti- 
guis costis  corporis  incumbentis  pondere  impedi- 
tis, ne  musculi  inter  eas  contracti  vicissimque  re- 
laxati  expedite  moveantur,  parum  ad  animam 
respirandam,  et  reddendam  idoneus  est.  Hinc 
angor,  hinc  praecordiorum  gravitas,  hinc  tussis, 
hinc  major  vis  doloris,  aliaque  mala,  quae  corpore 
erecto  paululumque  simul  proclinato,  aliquantum 
levantur. 

Quod  si  in  pleuris  inflammatio  sit,  pulmonis 
plerumque  pleuron  contiguo  costarum  pleuro  ad- 
haerit.  Quo  fit,  ut  si  ab  uno  tantum  thoracis  la- 
tere haec  membrana  afficiatur,  aeger  nec  in  morbi- 
dum latus  decumbere  possit,  ne  pondus  contigui 
pulmonis  partem  inflammatam  gravet  et  compri- 
mat ; nec  in  sanum,  ne  morbidus  pulmonum  suo 
pondere  nervos  et  vasa  nova  detrahat,  quae  per 
cohaerentes  pleuronum  partes  utrinque  perreptant : 
sin  ab  utrisque  simul,  in  neutrum  latus  possit  de- 
cumbere ; quia  in  utrumcunque  decumbit,  ejus 
pleuron  inflammatum  contigue  pulmonum  pon- 
dere oneratur,  dum  simul  alter  suo  pondere  dis- 


DE  PNEUMONIA. 


14 

trahit  intenditque  vasa  recens  internata,  quibus 
pleuron  contigua;  costarum  connectitur. 

FINIS  MORBI. 

Hic  loci  haud  alienum  erit  animadvertere, 
quomodo  desinit  Pneumonia.  Haec  enim  inflam- 
matio, haud  secus  atque  alia;,  in  aliis  exemplis 
aliter  finitur.  Modo  seu  naturas  benignitate,  seu 
tempestivo  medicinae  auxilio  evanescit,  partis  fa- 
brica et  functione  integris  relictis.  Haec  a medicis 
vocatur,  Discussio,  Digestio,  seu  Resolutio. 

Resolutio , — secundum  Bichat,  fit  reductione 
sensilitatis  organicae  vasorum  capillarium  ad  sta- 
tum naturalem.  Haec  finis  maxime  omnium  op- 
tanda, modo  tempestive  subveniat  medicina : ple- 
rumque prima  hebdomada  accidit ; rarius  secunda. 
Exonerationes  ad  hunc  effectum  spectantes  sunt, 
sputum  liberum,  copiosum,  subflavum,  satis  spis- 
sum, cui  intermistae  minimae  sanguinis  striae  ; co- 
piosus urinae  coloratae  sedimentumque  deponentis 
fluxus  ; sanguinis  e naribus  profusio ; sudor  ubi- 
que summae  cutis  sponte  ortus,  alvique  profluvium. 
Quoties  enim  unum  plurave  ex  his  accidunt, 
dummodo  simul  febris,  spiritus  difficultas,  et  tus- 

sis  remittant,  digestam  iri  inflammationem  me- 
dici sperent. 

Suppuratio. — Pulmonum  aut  pleuri  inflamma- 
tio, quando  intra  dies  septem,  aut  quatuordecim 
non  resolvitur,  nec  per  sputationem  expurgatur, 
in  suppurationem  ut  observarunt  medici,  abit. 
Suppurare  autem  partem  inflammatam  indicatur, 
si  dolore  qui  prius  torquebat  cessante,  febris  non 
desinat,  quin  nulla  manifesta  causa  inordinate  ex- 
acerbetur ; interdiu  mitior,  vespere  gravior,  rigori- 
busque interdum  genarum, ‘deinde  rubore  comi- 
tata ; demum  loco  quo  antea  dolor  erat,  persentia- 
tur pondus.  Praeterea  suppurationis  signum  est, 
ubi  sputum  parcum,  usque  ab  initio  magna  tussi 
exscreatum,  primo  salsum  dein  dulcius  videtur ; 
ubi  spiritus  foetet,  spirandique  difficultas  manet ; 
sudores  multi  et  tenues  circa  pectus,  aut  collum  et 
cervicem,  erumpunt ; tussis  sine  libera  expuitione 
vexat;  oculi  cavi  fiunt,  ungues  adunci;  rubent 
subinde  malae,  calent  supra  modum  summi  digiti ; 
urgent  stomachi  invaletudo  et  defectus ; alvus  mo- 
do consistit,  modo  fluit ; et  summa  ubique  cute 
pustulae  oriuntur.  Latus  porro  quod  abscessit,  et 
cui  insidet  pondus,  altero  calidius  esse  solet ; et 
saepe  dolet  extrorsumque  intumescit. 

Suppurationis  Consequentia. — Ex  pulmonis 
abscessu,  a medicis  plerumque  Vomica  vocato,  pus 
parietibus  erosis,  in  spongiosam  pulmonis  sub- 
stantiam sese  insinuat,  aut  in  cellulas  spiritales 
pleurive  saccum  erumpit.  Suppuratio  non  fit  a 
substantia  pulmonum,  auctore  Bichat,  seda  vasis 
exhalantibus  membranee  serosae.  iEger  viribus 
quotidie  diffluentibus  lenta  perit  morte. 

Constat  tamen,  testimonio  multorum  et  gravi- 
um auctorum,  aegros  interdum  at  rarissime  post 
diruptam  vomicam  revalescere ; dummodo  statim 
febre  recedente,  pus  albidum,  inodorum,  leve, 
unicolore,  coctum,  facile  et  cito  exscreant,  nec  alvi 
fluxu  corripiantur.  Nommnquam  vomica  non 
dirupta  pus  resorbetur ; atque  transfertur  in  alias 
corporis  partes,  aut  per  exitus  naturales  corpore 
eliminatur. 

Empyema. — Pus  autem  ex  vomica  interdum 
in  saccum  pleuri  erumpit.  Effusum  in  hunc, 
pus  medicis  sese  prodit  sonitu  fluctuantis  intus 
humoris,  qui  manibus  trunco  corporis  agitato,  leni- 
ter arrectis  simul  auribus  exauditur,  nisi  si- 
quando saccus  plenissimus  sit ; tunc  fluxus  humo- 
rum nullus,  auribus  vel  attentissimis  percipi  potest. 
Quinetiam,  ubi  in  hoc  sacco  pus  continetur,  mag- 

na  spirandi  difficultas,  et  lenta  febris  perpetuo  ur- 
gent. Septum  transversum  deprimitur,  et  de- 
pressum sic  extrudit  hypochondria  et  epigastrium, 
ut  abdomen  superius  oculis  appareat,  perinde  ac 
aqua  hydropica  aut  spiritu  distentum.  Haud  raro 
etiam  tument  pedes  ; in  urina  aliquid  sedimenti 
albidi,  foetentis,  aut  tenacis  subsidet ; putridus 
sapor  os  inficit,  anima  foetet,  macie  contabescit 
corpus,  simulque  aliis  symptomatibus  morbidis 
quae  tabidis  propria  sunt,  afficitur.  Rarius  etiam 
pus  per  pulmonum  substantiam  in  vesiculas  fistu- 
lare erodit  sibi  viam,  et  hinc  extussitur.  Saepius 
pleuron  costarum,  musculosque  intercostales  pere- 
dit, forasque  sensim  producitur. 

Gangraena. — Siquando  initio  magna  vi  inflam- 
matio fuerit,  aut  in  progressu  neglecta  sit,  inter- 
dum supervenit  lethalis  gangraena.  “ Ubi  igitur 
gangraena  incipit,  jam  dolor  evanescit  sine  mani- 
festa causa  ; ejus  loco  pondus  in  pectore  percipi- 
tur ; viresque  summopere  dejiciuntur,  pulsus  fit 
omnino  parvus,  debilis,  celer,  inaequalis;  facies  pal- 
lida, tetra,  interdum  rubra  coerulea  ; extrema  fri- 
gent, sputa  livescunt,  nigricant,  saepe  etiam 
foetent ; latus  interdum  quod  dolor  vexavit,  ma- 
cula nigra  aut  livida  foedatur;  mens  movetur,  et 

c * 

brevi  mors  scenam  complet.  Imminens  hujus- 
modi malum  vix  praecaveri  potest 

Quum  ut  persaepe,  pulmonitis  et  pleuritis  si- 
mul urgent,  humor  serosus  aliquando  eodem  tem- 
pore, in  fistulas  vesiculasque  spiritales,  et  in  sac- 
cum pleuri  et  pericardii  effunditur.  Post  mor- 
tem, cadaver  ferro  incidentibus,  in  sacco  pleuri 
et  pericardii  pellicula  his  membranis  obducta  in- 
venitur. 

Scirrhosi — pulmones  fiunt  nonnunquam,  ubi 
neque  resolvitur,  neque  in  suppurationem  abit  in- 
flammatio ; aegrumque  multis  afficit  malis,  quibus 
subveniendis  nullum  in  medicina  adhuc  repertum 
est  remedium. 


PROGNOSIS. 

Praecipuis  signis  pro  virili  expositis,  sequitur 
ut  proprias  notas  explicemus,  quae  spem  vel  me- 
tum injiciant.  Ubi  signa  ab  initio  mitia  neque 
cito  increscunt,  levis  morbi  indicium  est : ubi  febris 
et  dolor,  itemque  tussis,  sponte  aut  post  medici- 
nam remittunt ; ubi  toto  corpore  tepidus  sudor 


* Vide  Bursau. 

sponte  oritur ; ubi  alvus  leniter  fluit ; ubi  san- 
guinis pauxillum  naribus  distillat ; ubi  sputum 
satis  copiosum,  subalbidum,  exiguis  sanguinis 
striis  variatum,  et  modica  tussi  comitatum. 
Erysipelas  quoque,  modo  aliquamdiu  continuat, 
bonis  et  faustis  signis  annumeratur.  Contra,  mali 
signum  est,  ubi  ab  initio  febris  vehemens,  saevus 
dolor  et  magna  spirandi  difficultas  ; ingentem 
quia  vim  inflammationis  ostendunt.  Neque  bo- 
num, si  morbus  medicamentis  idoneis  remediis- 
que mitigari  recuset,  et  horror  subinde  corpus 
percurrat ; quippe  inflammatam  partem  tum  sup- 
purare plus  quam  satis  constat.  Malis  quoque 
signis  annumerandi  sunt  dolor  vagus,  et  fugax 
erysipelas ; illud  enim  latam  pleuri  inflamma- 
tionem ostendit,  delirium  aut  coma  aut  gangrae- 
nam praenuntians.  Sputum  etiam  et  tussis  et 
excreatio  cessantia,  dum  effusus  quilibet  humor 
in  spiramentis  pulmonum  retinetur,  indicant  ef- 
fugisse vires.  Pessimum  est,  ubi  dolor  ex  acuto 
subito  cessat,  ubi  pulsus  subito  fiunt  parvi,  cre- 
berrimi, tam  vi  quam  temporibus  inaequales,  si- 
mulquc  cadaverosa  facies ; ostendunt  enim  gan- 
graenam laboranti  parti  supervenisse,  neque  diutius 
servari  posse  aegrum. 

CURATIO. 

Imprimis  officium  est  pulmonis  pleurive  in- 
flammatione laborantibus  opitulantium,  inflam- 
mationem quamprimum  superare. 

Sanguinis  detractio. — JEgro  maxime  omnia 
vitanti  quae  corpus  excitent,  et  vim  augeaut  inflam- 
mationis, sanguis  quamprimum  detrahendus  est ; 
nihil,  uti  experientia  compertum  est,  ad  inflam- 
mationem superandam  tantum  valet.  Utri  bra- 
chiorum sanguis  detrahendus  sit,  nondum  inter 
medicos  convenit.  Parum  ut  nobis  videtur 
interest  ab  utro  mittatur,  dummodo  vulnere 
amplo  et  pleno  rivo  effluat.  Quo  medicus  sciat 
judicare  quantum  sanguinis  una  vice  detrahen- 
dum sit,  debet  considerare  quanta  vis  morbi  ur- 
geat, et  quantae  supersint  aegro  vires  ; his  cognitis, 
dematur  sanguis  ut  aegri  vires  pati  posse  vide- 
antur. Si  dum  effluit  sanguis,  dolor  mitescat  et 
spirandi  difficultus  levior  fiat,  profluvium  repri- 
matur ; sin  minus,  permittendus  est  sanguis 
exire,  usquedum  aegro  anima  prope  deficiat.  Una 
venaesectio  autem  utcunque  copiosa,  rarissime  in- 
flammationem quam  persequimur  ad  superandam 

valet.  Dolor  enim  et  spirandi  difficultas  plerum- 
que haud  longo  tempore,  saepe  eodem  die,  redeunt, 
et  ut  antea  miserum  urgent.  Quoties  morbus 
sic  recrudescit,  sanguis  mittendus  est,  et  si 
opus  sit  eadem  copia.  Nonnunquam  quidem  se- 
cundo vulnere,  sanguis  uberius  detrahatur  quam 
primo  : nam  nonnulli  mortalium  peculiari  corporis 
constitutione  ad  animae  defectionem  proni,  non 
prima  vice  patiuntur  tantum  sauguinis  mitti, 
quantum  vis  inflammationis  postulet,  secunda 
tamen  et  tertia  facile.  Huic  methodo  tractandi, 
varia  constitutione  corporis  variatae  a medicis 
attentio  praecipue  adhibenda  est. 

Quo  maturius  post  morbi  accessum  sanguinem 
detrahere,  ad  inflammationem  discutiendam  maxi- 
me valet.  Quod  si  medicus  non  tempestive  ad- 
vocatus sit,  vel  morbus  revaluerit,  sanguis  quo- 
cunque tempore  eliciendus  est,  modo  dum  suppura- 
tionem incepisse  non  ostenditur.  Quantum 
sanguinis  singulis  vicibus  mittendum  sit,  et  quan- 
tum in  totum  missionem  corpus  pati  possit,  ac- 
curate judicare  et  definire  non  possumus.  Tanta 
enim  rationis  morbi,  ct  corporis  virium,  constitu- 
tionis habitusque  dissimilitudo  est,  ut  nihil  de  ea 
perpetuum  videatur.  Ex  adulto  mare  modici  vi- 

goris,  raro  minus  quam  duodecim,  rarius  plus 
quam  triginta  uncias,  uno  tempore  mittendae  sunt. 
Biduo  triduove  tantum  sanguinis,  quantum  qua- 
tuor  quinqueve  libras  pondere  aequet,  tuto  detrahi 
potest ; modo  vires,  aetas,  temperamentum  corpo- 
ris, habitus  et  constitutio  non  contra  indicent. 

Quum  vero  usus  ostendat  nihil  ex  his  esse  per- 
petuum, medicus  debet  non  tam  annos  numerare 
quam  vires  aestimare,  et  hinc  colligere  quantum 
sanguinis  singulis  temporibus,  et  in  tuto  sit 
mittere.  Postquam  tantum  sanguinis  ex  bra- 
chio demptum  est,  ut  timeant  medici  plus  hinc 
detrahere  ; utile  tamen  erit  et  tutum,  modo  dolor 
magis  quam  spirandi  difficultas  aegrum  urgeat, 
cucurbitulis  cum  ferro  vel  applicatione  hirudinum, 
a parte  dolente  quam  proxime,  pauxillum  sangui- 
nis emittere.  Sanguinis  detractio  morbi  initio 
non  omittenda,  quamvis,  ut  interdum  fit,  sputum 
copiosum  adsit  aut  diarrhoea,  qua  aliquando  sub 
initium  hujus  morbi  aeger  afficitur';  sic  enim  adeo 
mitescit  hoc  malum,  ut  sine  altero  auxilio  saepe 
prorsus  curetur. 

Emetica  tantulis  dosibus  quantulas  modo  nau- 
seam moveant,  in  praesidio  sunt,  et  postquam  mis- 

sione  sanguinis  vis  morbi  mitigata  est,  optima 
quibus  ex  pectore  sputum  cieri  possit. 

Purgatio. — Medicorum  nunnulli  dubitant, 
nunquando  hoc  morbo  implicitis  purgatio  tutum 
remedium  sit.  Errant  medici ; purgatio  perutilis 
ad  inflammationem  debellandam.  Ab  initio  sales 
medii  variante  specie  et  enema  adhibenda  sunt ; 
ut  alvus  bene  subducta  nihil  ad  descensum  dia- 
phragmatis obstet. 

Sudatio. — Quanquam  sudor,  ubi  toto  corpore 
sponte  oritur.  Pneumoniam  saspe  discutit ; medi- 
camentis nisi  cautissime  nunquam  eliciendus  est, 
semper  vitatis  vero  iis,  quas  stimulant  et  calefa- 
ciunt. Omnium  quae  sudorem  excitant,  nullum 
pulveri  antimoniali  anteferendum  ; vasa  exha- 
lantia cutis  relaxanti,  atque  cordis  et  arteriarum 
actionem  lenienti.  Sudorum  lenem,  toto  si  corpore 
sponte  oriatur,  utile  erit  dilutis  potulentis  aliquan- 
diu  potrahere.  Quod  si  in  parte  superiore  corpo- 
ris tantum  oritur  sudor,  dum  simul  spirandi  diffi- 
cultas manet,  validissimum  Pneumonia  laboranti- 
bus auxilium  fertur,  fomentationem  pedum  cru- 
rumque, et  deinde  inter  scapulas  vesicatorium  ap- 
plicare. Si  ab  initio  levis  fuerit  morbus  ; vesi- 
catoria,  post  primam  sanguinis  detractionem,  iin- 

ponere  tutum  erit;  sin  gravis,  magis  expediet 
morari  paulisper,  donec  iterum  missus  sanguis 
fuerit. 

j Demulcentia. — Huj usmodi  medicamentorum 
tria  genera  sunt ; oleosa  scilicet,  dulcia,  et  mucila- 
ginosa,  quibus  leventur  tussis  nempe  et  spirandi 
difficultas  : opium,  necne  assumatur  ut  tussim  so- 
poret, medici  inter  se  multum  dissentiunt.  Initio, 
priusquam  missione  sanguinis  et  regimine  antiphlo- 
gistico  dolor  et  spirandi  difficultas  aliquantum  re- 
miserint ; opium  non  tutum  remedium  est,  spiri- 
tus difficultatem  augens  vimque  inflammationis 
exasperans.  Quod  si  morbi  decursu,  difficultate 
spirandi  levata,  tussis  perurgeat,  ut  aeger  dolore  si- 
mul et  vigilia  prematur ; opium  non  solum  tutum, 
sed  potentissimum  auxilium  est. 

Expectorantia. — Ita  definiuntur  medicamenta 
quae  muci  vel  aliorum  fluidorum  e pulmonibus  et 
trachia  exscreationem  expediunt,  aut  promovent ; 
constrictione  ablata  vasorum  exhalantium  pulmo- 
num. Hoc  genere  comprehenduntur  Callicocca 
Ipecacuanha,  Scilla  Maritima,  Myrrha,  Polygala 
Seneka,  Antimonii  praeparata,  et  quaedam  Hydrar- 
gyri,  vaporesque  aquas  calidae  pulmonibus  at- 
tracti. 

Regimen. — Diaeta  constare  debet  ex  cibis  et 
potu,  qui  dum  vires  nutriunt,  non  multum  stimu- 
lant corpus.  Initio  morbi,  esculenta  corpus  non 
stimulantia  optime  conveniunt.  .ZEgro  caveri 
debet,  ne  corpus  extrinsecus  nimis  incalescat  ; 
quippe  quod  nihil  vim  morbi  magis  intendit : ne 
hoc  accidat,  surgat  aeger  e lecto  aliquando ; et  se 
dum  cubat,  levibus  vestimentis  tegat.  Cubiculi 
interea  temperies,  uti  putat  Cullenus,  nunquam 
debet  eam  excedere,  quam  indicat  sexagesima 
thermometri  Fahrenheitiani  nota. 

Aliquot  diebus  elapsis,  diaetae  adjiciantur 
carnes  impuberum  animalium  jurulentae ; potu- 
lenta optima  sunt  serum  lactis,  lac  ipsum  aqua 
dilutum ; rareus  cerevisia  meracior,  aut  vinum 
aqua  dilutum. 

Exercitatio  levis,  qualisque  non  debilitet,  post 
morbum  utilis  est.  Initio,  optimum  est  vehiculo 
gestari ; dein,  ubi  vires  paululum  reviruerint,  am- 
bulare; tum  viribus  fere  confirmatis,  si  velit  animi 
causa  brevi  equitatione  sese  exerceat. 

V estitus  qualis  calorem  corporis  foveat  et  susti- 
neat, dum  salutiferum  elicit  cutis  halitum.  In- 
dusium et  tibialia  lanea  sint,  in  frigidis  et  muta- 

bilis  temperiei  regionibus  ubi  pulmonum  pleuri- 
que  inflammationibus  mortales  praesertim  oppor- 
tuni sint. 


FINIS. 

